b'\n_START_ARTICLE_\nJimmy Rimmer\n_START_SECTION_\nBiografi\n_START_PARAGRAPH_\nHan begynte som skolegutt i Manchester United i 1963 og ble profesjonell to \xc3\xa5r seinere. Til tross for at han var i United i 11 \xc3\xa5r, ni \xc3\xa5r som profesjonell, spilte han bare 46 kamper for klubben . Han debuterte f\xc3\xb8rst i april 1968 i en kamp mot Fulham. Alex Stepney var Uniteds f\xc3\xb8rstevalg som keeper og Rimmer fikk sjelden muligheten til \xc3\xa5 spille annet enn da Stepney var skada. Rimmer satt p\xc3\xa5 benken da United vant Europacupen i 1968._NEWLINE_Etter et l\xc3\xa5neopphold i Swansea City i 1973, ble han i februar 1974 kj\xc3\xb8pt av Arsenal som erstatning for Bob Wilson som la opp noen m\xc3\xa5neder seinere. Det var mens han var i Arsenal at han spilte sin eneste landskamp for England. Da Arsenal i 1977 kj\xc3\xb8pte Pat Jennings, ble Rimmer solgt videre til Aston Villa._NEWLINE_Rimmer var Villas f\xc3\xb8rstekeeper de neste seks \xc3\xa5ra. I Aston Villa vant Rimmer ligagull i 1981 og enda en europacupmedalje i 1982, selv om finalen ble en trist aff\xc3\xa6re for 34-\xc3\xa5ringen. Han ble skadd etter bare ni minutter og m\xc3\xa5tte erstattes av Nigel Spinks. Villa vant finalen 1\xe2\x80\x930 mot Bayern M\xc3\xbcnchen, noe som betydde at han ble den andre spilleren til \xc3\xa5 vinne Europacupen med to forskjellige klubber (etter Saul Malatrasi som vant med Internazionale i 1965 og AC Milan i 1969)._NEWLINE_Gikk tilbake til Swansea i 1983 og var der til 1986. Rimmer var en kort periode manager i Swansea p\xc3\xa5 midten av 1990-tallet. Har ogs\xc3\xa5 v\xc3\xa6rt keepertrener i klubben og for Kina.'